**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Jezično izražavanje

**Nastavna tema**: Jesen – stvaralačko pisanje

**Ključni pojmovi**: godišnja doba, jesen, pismo, Stanislav Femenić

**Cilj:** Poticati učenike na promatranje i uočavanje promjena godišnjih doba, pisano se izražavati na osnovi promatranja prirode i prirodnih pojava, upoznati biografiju i stvaralaštvo Stanislava Femenića.

**Zadatci nastave:**

1. **Obrazovni**: upoznati stvaralaštvo Stanislava Femenića čitajući pjesme o jeseni, ponoviti kako se piše pismo, pri pisanju pisma pridržavati se pravopisnih pravila
2. **Funkcionalni**: razvijati kulturu slušanja, čitanjem i slušanjem pjesama bogatiti rječnik, poticati učenike na govorno, pisano i likovno izražavanje pisanjem i ilustriranjem pisma, poticati izražajno čitanje
3. **Odgojni:** razvijati komunikacijske vještine, razvijati interes za čitanje poezije, promatrati, uočavati i opisivati promjene i pojave u prirodi (godišnja doba, zvukove, boje, osjećaji...)

**Nastavne metode**: govorenje, slušanje, čitanje, rad na tekstu, pisanje, crtanje

**Oblici nastave**: frontalni rad, individualni rad

**Nastavna sredstva i pomagala**: pisanka, ploča, pjesme Stanislava Femenića (Femenić, Stanislav. 2004. *Kada vas volim*), bojice, sredstva za igru

**Korelacija:** Priroda i društvo, Likovna kultura

**Tijek nastavnoga sata**

1. **Motivacija**

Učitelj s učenicima igra igru pogađanja tako da on zamisli pojam te o njemu govori od uopćenijega prema konkretnijemu. Učenici u tišini slušaju i kad misle da znaju o kojemu se pojmu radi, napišu pojam na papirić, odnesu ga do ploče i pričvrste magnetom tako da ostali učenici ne mogu vidjeti o čemu se radi.

Igra se igra dok zadnji učenik ne stavi svoj papirić na ploču. Papirići se na ploču stavljaju redom kako bi se vidjelo tko se prvi dosjetio točnoga rješenja.

Kad je igra pogađanja gotova, učitelj okreće papiriće i naglas čita pojmove. Na taj se način utvrđuje tko je sve pogodio pojam te kojim su redom učenici došli do točnoga pojma.

Učitelj objašnjava zadatak: Zamislio sam jedan pojam. Govorit ću o njemu, vi pozorno slušajte. Kad ste sigurni da znate o čemu je riječ, zapišite to na papir i odnesite ga do ploče i pričvrstite magnetom. Važno je da papirić s napisanim pojmom pričvrstite naopako, s rješenjem prema ploči, kako drugi učenici ni bi vidjeli što ste napisali i da papiriće stavljate po redu.

Opis pojma:

Žute je boje.

Smeđe je boje.

Narančaste je i zelene boje.

Bogata je.

Ženskoga je roda.

Stanuje u šumi.

Ima je u gradu.

Voli biti u polju.

Nije živa.

Voli kišu.

Voli oblake.

Voli vjetar.

Donosi maglu.

Ptice šalje na jug.

Uspavljuje šumske životinje.

Boji lišće.

Skida lišće s grana.

Poklanja šumske plodove.

Vrtove puni povrćem.

Polja dariva kukuruzom.

Dolazi nakon ljeta.

Svoje mjesto prepušta zimi.

Traženi pojam: JESEN.

1. **Najava, interpretativno čitanje**

Nakon otkrivanja traženoga pojma učitelj najavljuje čitanje pjesama Stanislava Femenića posvećene jeseni. Učenici pozorno slušaju pjesme te nakon svake pročitane pjesme u svoju bilježnicu zapisuju jednu rečenicu – svoju misao o pročitanoj pjesmi.

Kad učitelj pročita sve predviđene pjesme, učenici redom o svakoj pjesmi čitaju svoje zapise, učenički se zapisi uspoređuju, kratko analiziraju.

1. **Stvaralački rad**

Učitelj razgovara s učenicima o motivima kojih se pjesnik dotaknuo u svojim pjesmama – zvukovi, boje, osjećaji... Učenici navode još pojedinosti svojstvenih jeseni koje su vidjeli, čuli, mirisali, osjetili. Učitelj potiče učenike da se stave u ulogu jeseni te napišu pismo o svome dolasku. Učenici pišu pismo uime jeseni, pišu ga u prvoj osobi. Učitelj zajedno s učenicima ponavlja kako se piše pismo te navodi učenike da u pismu obuhvate sva obilježja jeseni o kojima se govorilo tijekom sata. Pismo može biti upućeno stanovnicima šume, polja, sela, grada, ili općenito svima kamo jesen planira stići.

Učenici dovršavaju svoja pisma, u sebi ih vježbaju čitati, potom ih pred razredom čitaju naglas. Provodi se analiza sadržaja i stila pisma kao i učeničkoga čitanja vodeći računa o izražajnosti, glasnoći, sugestivnosti tijekom čitanja.

1. **Završni dio**

Učitelj ukratko upoznaje učenike sa stvaralaštvom i životopisom pjesnika Stanislava Femenića te zadaje učenicima da kod kuće prepišu svoje pismo na papir A3 veličine, oslikaju ga i donesu na idući sat dodatne nastave kako bi uredili razredni pano posvećen jeseni.

**Prilog**

1. **Životopis Stanislava Femenića**

**Stanislav Femenić** rođen je 1924. u Carevoj Ćupriji u Bosni. Djetinjstvo je proveo u Vinkovcima. Diplomirao je u Zagrebu na Medicinskome fakultetu, po zanimanju je bio liječnik. Preminuo je 2012. godine. Za djecu je počeo pisati 1953. i otada se pojavljuje u časopisima *Modra lasta, Smib* i *Radost*. Pjesme su mu objavljene u antologijama dječje poezije, školskim čitankama i lektirama za osnovnu školu. Objavio je zbirke dječje poezije pod naslovima: *Puž na ljetovanju, Krijesnice, Trči, Trči, Trčimir* i *Idi pa vidi*. Objavio je četiri knjige proze za djecu: *Tikva s nosom, Dosjetljivi jedan, Ludi kamen* i *Maštograd*. Objavio je i zbirke pjesama, kratkih priča i zagonetaka s naslovom *Dođe jedan niotkud, Kada vas volim* i *Psst*. Femenić je napisao i tekstove za više od stotinu slikovnica. Mnoge su pjesme Stanislava Femenića uglazbljene.

1. **Pjesme Stanislava Femenića: Dan i noć**

**KIŠA**

Čim se kiša

Rodi,

Smoči se u

Vodi.

Brčkanje po vodi

Svakoj kiši

Godi.

Što je kiše

Više,

Sve je više

Vode.

Kad nestane

Vode

Tad i kiša

Ode.

**U VINOGRADU**

S plavog neba

Sunce

Sije –

Dok na lozi

Grožđe

Zrije...

Na čokotu

Pjeva

Drozd;

* Baš je sladak

Svaki grozd.

A nadoda

Pjesmom

Čvorak:

* Bez grožđa je

Život gorak!

Zrije grožđe

Sve je

Slađe –

Pun vinograd

Ptičje svađe...!

**LISTOPAD U GRADU**

Šumi kiša

Pere grad –

Lišćem šušti

Listopad...

Čas bučnija,

A čas tiša,

Kroz sve krošnje

Šumi kiša.

Šumi, šumi...

S vjetrom sad,

Već tri dana

Pere grad.

Pada, pada...

Dugo pljušti,

Nosi vlagu,

Lišćem šušti.

Žuto lišće

U naš grad

Prosuo je

Listopad....

*Napomena: Ova je pjesma uglazbljena, pa je učenici mogu slušati s CD-a.*

**JESENJI VRTULJAK**

Zaigrao vjetar

Kolo nasred

Ceste –

Žuto lišće vrtio

Poput zlatne kreste.

Vrtio se,

Vrtio

Lisnati vrtuljak –

Od šuštavog lišća

Načinio tuljak.

Kad se vjetar zviždukom

Javio sa

Grane –

Razleti se šuštavo

Lišće na sve strane.

**JESENSKI DANI**

Zviždukom vjetar

Budi

Dane,

Magleni veo

Omata

Grane.

Oblaci nebo

Svilom skrivaju,

Kiše krovove

Kuća

Umivaju.

Zadnji se listovi

Na granama

Zlate,

Na pustom brežuljku

Mrazovac

Cvate.

**KIŠOBRAN**

Jedan

Žedan

Kišobran

Poželio

Kišni dan.

Želio

I želio,

Pa se

Razveselio!

Kiša pada

Čitav dan –

Radostan je

Kišobran!

Naš kišobran

S malom

Nadom

Danas trči

Gradom!